पहिलो दिनको एसइई परीक्षा शान्तिपूर्ण
यस वर्षको माध्यमिक शिक्षा परीक्षा (एसइई) बिहीबारदेखि शान्तिपूर्ण वातावरणमा पहिलो दिनको परीक्षा सम्पन्न भएको छ ।
चाँदनी आचार्यघोडाघोडी (कैलाली), चैत १५ गते । यस वर्षको माध्यमिक शिक्षा परीक्षा (एसइई) बिहीबारदेखि शान्तिपूर्ण वातावरणमा पहिलो दिनको परीक्षा सम्पन्न भएको छ ।कैलालीमा १८ हजार चारसय विद्यार्थीले एसइई परीक्षामा भाग लिएका छन् । गत वर्ष कैलालीमा १७ हजार सातसय १४ जनाले एसइई परीक्षा दिएका थिए । जिल्ला शिक्षा इकाई कार्यालय कैलालीका प्रमुख वैकुण्ठ सुवेदीले ५३ वटा परीक्षा केन्द्रमा पहिलो दिनको परीक्षा शान्तिपूर्ण वातावरणमा सम्पन्न भएको बताउनुभयो ।इकाई प्रमुख सुवेदीले कैलालीमा यसवर्ष १७ हजार तीनसय विद्यार्थी नियमित रहेको जानकारी दिनुभयो । कैलालीमा सातजना दृष्टिविहीन विद्यार्थी एसइई परीक्षामा सहभागी छन् ।उहाँले अनुगमनको नाममा कक्षा कोठामा नछिर्ने वातावरण बनाएको बताउनुभयो । परीक्षालाई मर्यादित बनाउन सम्बन्धित परीक्षा केन्द्राध्यक्षको जिम्मा भएकाले सोहीअनुसार गर्न निर्देशन दिएको बताइएको छ । विद्यार्थीलाई कुनै डरत्रास नलिई ढुक्क भएर परीक्षा दिने वातावरण बनाउन निर्देशन भएको इकाई प्रमुख सुवेदीले बताउनुभयो ।पहिलो दिन अनिवार्य अङ्ग्रेजी विषयको परीक्षा सम्पन्न भएको छ । सुदूरपश्चिम प्रदेशमा यसवर्ष एसइई परीक्षा दिनेको सङ्ख्या ५५ हजार १० जना रहेको शिक्षा विकास निर्देशनालय दिपायलका निर्देशक दुर्गा विष्टले जानकारी दिनुभयो । प्रदेशभरि पहिलो दिनको परीक्षा शान्तिपूर्ण वातावरणमा सम्पन्न भएको जानकारी आफूले पाएको  उहाँले बताउनुभयो । 